Izvor: N1

U istoj noći kada su srušeni objekti u Savamali, srušeno je i nekoliko objekata ispod mosta Gazela. Očevici tvrde da su i na toj lokaciji rušenje sprovodili ljudi u fantomkama, kao i da je policija ostala nema na njihove pozive.

Sve je više srušenih objekata i žrtava torture ljudi u fantomkama koji su prošlog ponedeljka sravnili sa zemljom više od 1.000 kvadrata na obali Save. Osim u Hercegovačkoj ulici, srušeno je i nekoliko objekta ispod mosta Gazela , a svedoci kažu da je policija ostala nema na njihove pozive u pomoć.

Maskirani ljudi sa bagerima, osim u Savamali, rušili su sve pred sobom, u posleizbornoj noći, i u Ulici braće Krsmanović. Dve zgrade sravnjene su sa zemljom. Šezdesetodišnji čuvar, još se seća crnih džipova bez registracije i grubijana koji su mu razbili portirsku kućicu.

“Uhvatili su me za ruke, pokupili mi telefone, izbacili me iz kućice i rekli mi bežim što pre, i da li ovde ima još negde neko, da ne pogine. Oni su imali fantomke na glavi, crne kape - samo su se videle oči i usta – rukavice crne, skroz sve crno”, objašnjava čuvar za N1.

Naoružani pajserima, ljudi u crnom, demolirali su kancelarije i utrli put bagerima. Policijska patrola pristala je da dođe do ruševina, kada je čuvar lično otišao po njih. Međutim, ubrzo su, bez objašnjenja, otišli odatle.

Prema tvrdnji vlasnika koji nije želeo pred kamere, iz srušenog objekta nestala su i dva pištolja i lovačka puška. Međutim, kako kaže, policija je tek posle dva dana pristala da napravi zapsinik o tome, a uviđaj nije ni obavljen.

Iako, ministar policije tvrdi da se po nalogu tužilaštva ovi slučajevi istražuju, uviđaj nije urađen ni kilometar dalje, u Savamali. Rušilo se iste noći i u Hercegovačkoj ulici, i uzalud zvala policija, kaže direktor preduzeća “Iskra d.o.o” Vladimir Miljević.

“U 4.36 sam zvao prvi put policiju, ženska osoba mi je rekla da oni nisu nadležni, da oni ne mogu da izađu. Oko 7 kada sam navao četvrti put, rekli su mi da im je naređeno da ne izađu, da akciju sprovodi komunalna policija, građevinska inspekcija i Skupština grada, i da se njima obratim”, objašnjava Miljević.

Zašto policija, po tvrdnjama svedoka, nije izašla na teren i zaštitila građane pokušaće da utvrdi ombudsman Saša Janković koji je najavio da će do kraja nedelje završiti analize snimaka poziva koje je uzeo od policije, kao i izjave nadležnih.